Honderde by Ta' Grietjie se begrafnis verwag | Maroela Media
Honderde by Ta' Grietjie se begrafnis verwag
Ta Grietjie. Foto: Oorsprong onbekend / Facebook
Ouma Grietjie Adams, oftewel Ta' Grietjie van Garies wat bekendheid verwerf het vir haar weergawe van Dis 'n lekker ou Jan, word Saterdag tydens 'n "tipiese Namakwalandse begrafnis" ter ruste gelê.
Pieter van der Westhuizen, 'n kunstenaar wat gereeld saam Ta' Grietjie opgetree het, het Woensdag aan Maroela Media gesê die begrafnis is oop vir die publiek en gaan by haar tuisdorp, Garies, gehou word. Honderde mense word by dié Noord-Kaapse dorpie verwag om haar vir oulaas te groet.
"Almal kom om 09:00 by haar huisie in Daisystraat 59 in die buurt Mooi-uitsig bymekaar waarna almal saam om 10:00 na die VGK Garies-gemeente sal gaan," het Van der Westhuizen gesê. Ds. Moses Baartman sal die roudiens by die kerk waarneem. "Die diens behoort tussen een en twee ure te duur en almal sal dan haar teraardebestelling by die Garies-begraafplaas bywoon."
Verskeie hooggeplaastes en bekendes word by die begrafnis verwag. Van der Westhuizen het gesê hy gaan ook daar wees.
Ta' Grietjie is verlede Dinsdagaand in die ouderdom van 87 in die Bergsig-ouetehuis op Springbok oorlede. Sy is vermoedelik weens ouderdomverwante kwale dood.